漢昭烈皇帝

**漢昭烈皇帝**，諱備，字玄德。延熹四年生，中山靖王後也。祖父劉雄舉孝廉，官東郡範令。父為漢官劉弘，亦仕州郡。少孤，遂與母履織蓆為業。年十五，母令其遊學，備偕同宗劉德然師盧植，同門有公孫瓚。德然父元起資備，其妻嘗曰：「各自一家，何能常爾邪！」對曰：「吾宗中有此兒，非常人也。」

## 幼
玄德少時，與宗中諸小兒於樹下戲，言：「吾必當乘此羽葆蓋車。」叔父子敬謂曰：「汝勿妄語，滅吾門也！」年十五，母使行學，與同宗劉德然、遼西公孫瓚俱事故九江太守同郡盧植。德然父元起常資給先主，與德然等。元起妻怨曰：「各自一家，何能常爾邪！」元起曰：「吾宗中有此兒，非常人也。」
而遼西公孫瓚則與玄德相友，瓚年長，先主以兄事之。玄德不甚樂讀書，喜狗馬、音樂、美衣服。身長七尺五寸，雄姿傑出，垂手下膝，顧自見其耳。少語言，善下人，喜怒不形於色。好交結豪俠，年少爭附之。

## 初出鋒芒
光和七年，黃巾起，州郡各舉義兵。中山大商張世平、蘇雙等貲累千金，販馬周旋於涿郡，見而異之，乃多與之金財。先主由是得用合徒眾。玄德率其屬從校尉鄒靖討黃巾賊有功，任安喜尉。後漢室令軍功得任長吏者，皆選精汰穢，督郵以公事到縣，先主求謁，不通，直入縛督郵，杖二百，解綬繫其頸着馬枊，棄官亡命。頃之，大將軍何進遣都尉毌丘毅詣丹楊募兵，先主與俱行，至下邳遇賊，力戰有功，除為下密丞，為賊所破，復去官。

初平元年，投中郎將公孫瓚，表為別部司馬，任高唐尉、遷為令，使與青州刺史田楷以拒冀州牧袁紹。備為紹等敗，轉而與田楷守青州，數有戰功，試守平原令，後領平原相。備相平原，外禦盜賊，內養黎民。庶皆可與備同席而坐，同簋而食。郡民劉平素輕玄德，恥為之下，使客刺之。客不忍刺，語之而去。其得人心如此。

時黃巾管亥寇北海國，圍相孔融，融令太史慈突圍求援。慈至平原，語備曰：「慈，東萊之鄙人也，孔北海親非骨肉，比非鄉黨，特以名志相好，有分災共患之義。今管亥暴亂，北海被圍，孤窮無援，危在旦夕。以君有仁義之名，能救人之急。故北海區區，延頸恃仰，使慈冒白刃，突重圍，從萬死之中自托於君，惟君所以存之。」備驚曰：「孔北海知世間有劉備邪！」使慈將兵三千往救。賊聞風而逃，北海解圍。後紹攻瓚，備與楷東屯齊。

## 守牧徐州
四年，曹操肆暴徐州，牧陶謙不能當，求救於楷。備遂與楷將兵往徐州。軍中雜有幽州胡騎，途中又得飢民數千，與謙將曹豹屯郯東，為操所敗。時兗州有變，操因退走。謙將四千丹楊兵送備，備自是附於謙，出鎮小沛以當操。謙亦表備為豫州刺史。

興平元年，謙重病，語別駕從事麋竺曰：「非劉備不能安此州也。」遂迎備主徐州。備固辭不受，陳登曰：「今漢室陵遲，海內傾覆，立功立事，在於今日。彼州殷富，戶口百萬，欲屈使君撫臨州事。」備曰：「袁公路近在壽春，此君四世五公，海內所歸，君可以州與之。」對曰：「公路驕豪，非治亂之主。今欲為使君合步騎十萬，上可以匡主濟民，成五霸之業，下可以割地守境，書功於竹帛。若使君不見聽許，登亦未敢聽使君也。」融亦語備曰：「袁公路豈憂國忘家者邪？冢中枯骨，何足介意。今日之事，百姓與能，天與不取，悔不可追。」備遂領徐州牧。

二年，呂布為操所敗，東投徐州，曰：「我與卿同邊地人也。布見關東起兵，欲誅董卓。布殺卓東出，關東諸將無安布者，皆欲殺布爾。」備使布出屯小沛，陰防其變。

## 寄人籬下

建安元年，袁術來攻，備自將拒之，當術於盱眙、淮陰。操欲和好備，表備為鎮東將軍、封宜城亭侯。布乘機攻下邳，守將豹叛，擄備妻，迎布，張飛亡走。備轉戰海西，遇楊奉、韓暹等賊害徐、揚之間，大破之，斬奉、暹。後備復和好布，布還備妻，使備屯小沛。備於小沛收復人馬，布不悅，復來攻。備西投操。至許，拜左將軍，與操出則同車，坐則同席。程昱嘗告操以備並非久居人下之輩，宜早圖之，不聽。

三年春，布使人攜金至河內購馬，為備軍所掠。布令高順、張遼攻備，操以夏侯惇來救，不敵，備妻復為布所擄。十月，操自將征布，與備會師將梁國界，擊滅布，備妻得還。

時操挾天子而令諸侯，帝以血詔董承等誅操，備初不與。後操約備宴，語備曰：「今天下英雄，唯使君與操耳。本初之徒，不足數也。」備驚，箸墜，適時雷鳴，遂對曰：「聖人云『迅雷風烈必變』，良有以也。一震之威，乃可至於此也！」備因與承等共圖操。

術欲北投紹，操使備督朱靈、路招擊之，軍不至，術病死。

## 奔走中原

四年，備遣朱靈、路招據下邳，召還。殺徐州刺史車冑，以關羽守下邳，自還小沛。使孫乾使紹，聯合抗操。操遣劉岱、王忠擊備，皆北。時東海昌霸叛，郡縣投備，備聚有數萬人。

五年血詔事敗，承等伏誅，操因自將東征備。操軍中以袁冀州為大敵，伐備事可緩，操以為備英雄也，必須早圖，以免後患，郭嘉同之。備不敵敗走，妻為操所擄，羽以護備妻亦為曹軍所獲。備亡走青州，刺史袁譚迎之，又告其父紹。備至鄴，紹亦親迎。越月餘，收集舊部。

官渡之戰，汝南黃巾劉辟叛投紹，紹令備出會辟，操遣曹仁攻汝南，備遂北還。備意在去紹，於是備以南連劉表，復出汝南會龔都。操遣蔡陽攻備，為備所殺。

六年，操既敗紹，復南攻備，備敗投荊州。劉表待之以上賓禮，許備出屯新野。備結交荊楚賢豪，表甚忌之。明年操遣夏侯惇、于禁攻備，至博望，備火燒自營偽退，惇等追擊，為備伏兵所破。

## 南奪荊州

十二年，備三顧草廬得諸葛亮，定《隆中對》。明年操南下，備抗於樊城。八月表病薨，子琮繼立，舉州降曹。操軍抵宛，方知荊州已降，遂棄新野南走。經襄陽，亮告備以攻琮而有荊州，備不忍。呼琮於城下，琮懼而不應，表故吏皆投備。至當陽，備軍達十萬眾，輜重數千，日行僅十餘里，因遣羽領船數百直下江陵。或語備者：「宜速行保江陵，今雖擁大眾，披甲者少，若曹公兵至，何以拒之？」對曰：「夫濟大事必以人為本，今人歸吾，吾何忍棄去！」

操恐備先抵江陵，遂棄輜重，輕軍急行襄陽。聞備既去，令曹純分輕騎五千追，一日夜行三百里，至當陽長阪襲備，獲其輜重人馬。備棄妻子走漢津，會羽隊。又於濟沔會合表長子琦所領萬餘人。走至夏口，會江東孫權令魯肅探軍情，乃使亮使吳，約盟權。備與權大敗操於烏林，追擊至南郡，操遂北歸。備表琦為荊州刺史，武陵太守金旋、長沙太守韓玄、桂陽太守趙範、零陵太守劉度皆降，雷緒亦率部曲數萬口投效。琦病死，眾舉備為荊州牧，治公安。備東連權，權乃妹妻之。

後權約備攻蜀，殷觀進曰：「若為吳先驅，進未能克蜀，退為吳所乘，即事去矣。今但可然贊其伐蜀，而自說新據諸郡，未可興動，吳必不敢越我而獨取蜀。如此進退之計，可以收吳、蜀之利。」乃止，以觀為別駕從事。

## 克定西蜀

十六年，益州牧劉璋恐操進圖巴蜀，使法正並四千人及巨款送備，備乃偕龐統入蜀，留亮、羽守荊州。松、正告備以蜀道闊狹、兵器、府庫、人馬、要衝等，又獻圖，故備悉知益州事。

備抵涪城，璋出迎。松、正皆進言備可殺璋據巴蜀，統亦曰：「今因此會，便可執之。」備以初入蜀地，人心未服，不宜妄動。璋表備為行大司馬、領司隸校尉，備表璋行鎮西大將軍、領益州牧。璋供給士卒，使備督白水軍攻張魯。時備有甲兵三萬，器械、資貨甚多。出至葭萌即止不北行，在其地樹立恩德。

明年，操攻權，權遣使告急。備乃求璋多與士卒萬人並軍需，璋只允供給四千兵馬。備怒曰：「吾為益州征強敵，師徒勤瘁，不遑寧居；今積帑藏之財而於賞功，望士大夫為出死力戰，其可得乎！」松乃遺書備：「今大事垂可成立，如何釋此去乎？」其兄據書告璋，松乃伏誅，備與璋始相惡。

備殺白水軍楊懷。遣黃忠、卓膺佔涪城。璋以劉璝、泠苞、張任、鄧賢等抗之，皆敗，退至綿竹關，守將李嚴降。備勢日強，平定蜀中各縣，亮、飛等亦率軍入蜀。後備為雒城劉循所阻，相持一年方陷。雒城既破，乃進圍成都數十日，以簡雍為說，璋出降。備定蜀中，設宴士卒，取城中金銀、穀帛賜將士，有志之士皆來投備。

## 自成王業

前備嘗約權若得益州，許權以荊州。蜀中既定，權遣使來索，備對曰：「須得涼州，當以荊州相與。」權忿怒，遣呂蒙取長沙、零陵、桂陽三郡。備將兵五萬至公安，又令羽進益陽相抗。時操進軍漢中，備遂分江夏、長沙、桂陽予權，還軍江州。又遣黃權將兵向張魯敗軍。時魯既降曹，操乃命夏侯淵、張郃屯漢中。備遂令飛進兵宕渠，與郃等戰於瓦口，郃大敗，備乃還軍成都。

廿三年，備納正議北攻漢中。先鋒敗，備遂進陽平關，與淵、郃相峙。明年春，忠斬淵於定軍山，操乃自長安南征，備據險死守數月，操軍乃退，漢中乃定。遣劉封、孟達、李嚴等攻上庸。同年秋，群臣上表以備為漢中王。備遂設壇沔陽，與群臣、士兵出列，宣讀奏訖為**漢中王**。後還治成都，以魏延為都督鎮漢中。冬，羽北伐樊城，為蒙所圖，羽死，劉孫絕交。

## 中道崩殂

廿五年，操薨，子丕嗣，逼帝禪讓，改國號魏。王以為帝遭加害，乃素服發喪，上諡號**孝愍皇帝**。明年，諸葛亮、許靖、黃權等人上書勸進。王乃即位於成都，以嗣漢統。四月，大赦天下，改元章武。以亮為丞相，靖為司徒。設置百官，立宗廟事先皇。五月，立皇后吳氏，太子劉禪。六月，立劉永為魯王，劉理為梁王。七月，帝以權襲殺羽，發兵東向。二年，陸遜敗漢軍，帝走魚復，改永安，幸白帝城。權請和，以宗瑋使吳。同年，黃元叛。

三年，丞相亮抵永安，三月元攻臨邛，帝命陳曶討之，元大敗，為親兵縛拿，押至成都伏誅。帝病危，託孤丞相亮及李嚴。語梁王理曰：「吾亡之後，汝兄弟父事丞相，令卿與丞相共事而已。」四月壬午，崩於永安宮，時年六十三。五月，梓宮自永安還成都，謚曰**昭烈皇帝**。八月葬惠陵。太子禪嗣。

## 家屬

*妻 漢昭烈皇后
**子 漢後主 禪
**子 漢梁王永
*妻 漢穆皇后
*妻 麋夫人
*妻 孫夫人
*以下三國志不詳母氏
**子 漢安平悼王 理
**養子 副軍將軍 封
**另有二女於長阪為曹純所獲，不詳

## 注

## 據
*《三國志·先主傳》